
Апстракт

Истраживања у сектору туризма обично су усмерена ка унапређењу искуства корисника. Супротно таквом настојању, ово истраживање полази од чињенице да запослени учествују у непосредној интеракцији са корисницима и да због тога представљају битан елемент успешности пословања који се често занемарује. Због тога, популарни аспекти пословања попут друштвене одговорности и услужне оријентације представљају предмет истраживања овог рада из угла посматрања запослених. Истраживање је спроведено на Копаонику, познатој дестинацији зимског туризма Србије, међу 212 запослених у хотелима (са две, три и четири звездице). Ова студија истражује да ли постоји корелација између наведених аспеката пословања, укључујући и организационо поверење и задовољство послом међу запосленима. Резултати указују на то да организационо поверење и задовољство послом корелирају са друштвено одговорним пословањем и услужном оријентацијом. Услужна оријентација запослених корелира са филантропским, правним и економским аспектом друштвено одговорног пословања, a може се рећи и да је у индиректној корелацији са етичком димензијом друштвенe одговорности. Жене у хотелима Копаоника, као и стално запослени су осетљивији на етичку димензију друштвено одговорног пословања. Резултати такође указују на то да су запослени женског пола у хотелима Копаоника нешто више услужно оријентисани од мушкараца, али и да услужна оријентисаност није условљена тиме да ли запослени у хотелима Копаоника раде сезонски или током целе године. У склопу истраживања, спроведена је и стандардна вишеструка регресиона анлиза ради утврђивања предиктивне моћи између друштвено одговорног пословања, услужнe оријентацијe, организационог поверења и задовољствa послом. Поред теоријског доприноса, резултати могу имати и практичну примену у хотелима у виду базе информација за побољшање пословних перформанси.

CORPORATE SOCIAL RESPONSIBILITY AND SERVICE ORIENTATION OF HOTEL EMPLOYEES, 
Case study: Kopaonik, Serbia
 
Abstract

Researches of tourism sector are usually directed towards enhancing the customer experience. Contrary to such an effort, this research is based on a fact that employees involved in interaction with customers represent important element of business success, often neglected within other studies. Therefore, popular aspects of business, such as corporate social responsibility and service orientation are the subject of this study, but from the employees’ point of view. The survey research was conducted within Kopaonik, popular destination of Serbian winter tourism, between 212 employees in hotels (with two, three and four stars). The study examines is there a correlation between stated business aspects, including the employees’ job satisfaction and organizational trust. Results indicate that organizational trust and job satisfaction of hotel employees correlate with corporate social responsibility and service orientation. Service orientation of hotel employees correlates with philanthropic, legal and economic aspects of corporate social responsibility, while it could be said that it is in indirect correlation with ethical dimension of this term. Female employees, as well as permanent employees are more sensitive to ethical dimension of corporate social responsibility. Results also suggest that female respondents are slightly more service-oriented in comparison with males, but their service orientation is not conditional on whether the employees work seasonally or throughout the year in hotels at Kopaonik. Standard multiple regression was conducted for determining the predictive power between corporate social responsibility, service orientation, organizational trust and job satisfaction. Beside the theoretical contribution, results might have practical application in improving the business performances.

УВОД

У све конкурентнијем окружењу, организације се константно суочавају са изазовом идентификовања критичних фактора који могу да детерминишу задовољство корисника. Ако то не учине, организације могу изгубити кориснике, што се даље може одразити и на организационе пословне перформансе. Због тога се друштвено одговорнe активности и услужна оријентација, односно пословнa оријентацијa усмеренa ка корисницима, могу сматрати битним компонентама дугорочне одрживости пословања (Chen, Raab, & Tanford, 2015; Dong & Siu, 2013; Grissemann, Plank, & Brunner-Sperdin, 2013; Pavlović, Đukić, & Đurić, 2016). Оба конструкта се најчешће испитују из угла посматрања корисника. Ипак, за успешно пословање је веома битно задовољити и интересе осталих стејкхолдера, укључујући и запослене, јер је задовољство запослених често предуслов достизања задовољства корисника, те је битно истражити и ставове запослених о друштвено одговорном пословању и њиховој услужној оријентацији (Lee, Song, Lee, Lee, & Bernhard, 2013).
Организације све интензивније и у све већем броју разматрају своју друштвену улогу и труде се да пруже допринос локалној заједници, али и целокупном друштву кроз имплементирање и примену друштвено прихватљивих стандарда пословања (Story & Neves, 2015). Тако, организације које настоје да умање штетне ефекте конфликата између интереса бизниса и друштва, могу да постигну позитивну перцепцију запослених о самој организацији (Lee et al., 2013). Такође, организације које у свом пословању интензивније примењују концепт услужне оријентације лакше стварају приврженост организацији међу својим запосленима (Lytle & Timmerman, 2006). 
Ово истраживање бави се друштвено одговорним пословањем и услужном оријентацијом запослених у хотелима на Копаонику, односно на туристички најпосећенијој планини Србије, са изразитим акцентом посете туриста у зимском периоду, од децембра до априла. Истраживање је започето током зимске сезоне 2013/2014, када је Копаоник посетило 40.311 туриста, од чега је 34.239 домаћих, а 6.072 страних туриста (Републички завод за статистику, www.stat.gov.rs). Сходно великој посећености током сезоне, потреба за радном снагом је такође велика. У вансезони у хотелима остаје свега неколико запослених, док током зимске сезоне у хотелима ради између 20 и 50 сезонских радника, сходно величини и пословним потребама хотела. Обзиром на то да је реч о елитној дестинацији туризма Србије, очекује се да су запослени на Копаонику упознати са концептом друштвено одговорног пословања и да се од њих захтева врхунска услужна оријентација. Задатак овог рада је утврдити да ли је заиста тако, а све у циљу истраживања перцепције запослених и прибављања информација неопходних за даље унапређење пословања хотела ове познате дестинације.
У складу са смањењем броја становника, као и великим уделом економски неактивног становништва у склопу општина најближих ски центру (Рашка: 58,08%, Брус: 55,2%), у хотелима Копаоника се јавља проблем недовољног броја радне снаге током туристичке сезоне, која захтева пун рад смештајних капацитета овог ски центра. Још један проблем је и чињеница да само мали проценат становника најближих општина има стекнуто образовање из области услужних делатности (Рашка: 5,45%, Брус: 4,31%) (Републички завод за статистику, www.stat.gov.rs). Све заједно води до тога да се у оквиру хотела на Копаонику запошљавају и сезонски радници из других крајева Србије, што чини ове хотеле специфичним радним окружењем, адекватним за истраживања која се тичу људских ресурса, обухвативши и перцепцију запослених о друштвено одговорним активностима и услужној оријентацији.

ПРЕГЛЕД ЛИТЕРАТУРЕ

Дефинисање основних појмова истраживања

О концепту друштвено одговорног пословања се интензивно расправља у последњих педесет година, из чега су произашле разне дефиниције - од ширих, са акцентом на понашање које укључује друштвено побољшање изван интереса компаније, до ужих са фокусом на економске користи акционарима предузећа (McWilliams & Siegel, 2007). Друштвено одговорно пословање се често дефинише као обавеза организације за предузимањем мера заштите и унапређења друштва као целине (Sanzo, Álvarez, Rey, & García, 2015). Такође, појам друштвено одговорног се бави и довођењем организационог понашања до нивоа који се подудара са преовладавајућим друштвеним нормама, вредностима и очекивањима учинка (Sethi, 1979).
Сходно популарности друштвено одговорног пословања, Ли и Парк (Lee & Park, 2009) су истакли да би истраживања требало да буду усмерена на различите делатности ради детаљнијег и бољег разумевања овог концепта. Једна од делатности у оквиру које се истражује друштвено одговорно пословање јесте туризам. Иако друштвено одговорно пословање представља глобални тренд у хотелијерству, Лак и Боукот (Luck & Bowcott, 2009) истичу да хотелијери нису били упознати са овим концептом до пре двадесет година. Данас, туристички сектор постаје све активнији у придржавању друштвене одговорности у свом пословању услед чињенице да такве активности могу изградити и ојачати организациону репутацију, повећати лојалност корисника, али истовремено утицати и на перцепцију запослених о самој организацији (Lee et al., 2013; Tsai, Tsang, & Cheng, 2012). 
Приликом истраживања друштвене одговорности у туризму, потребно је осврнути се на сезоналност, као једну од битних карактеристика пословања, те испитати да ли постоје разлике у перцепији друштвено одговорних активности међу сталнo и сезонски запосленим радницима (Kucukusta, Mak, & Chan, 2013). Једна од студија друштвено одговорног пословања у оквиру предузећа, које одликује сезоналност пословања, указује на то да у њима може постојати конфузија око потпуног разумевања овог концепта, што може резултирати у уским погледима сезонских радника на друштвено одговорно пословање (Amran & Nejati, 2014). 

Услужна оријентација се базира на задовољавању потреба корисника, а често захтева од запослених да преузму иницијативу приликом пружања услуга (Wu, Liang, Tung, & Chang, 2008). Овај тип пословне оријентације се може дефинисати и као стратешка усмереност организације ка пружању квалитетне услуге (Athanassopoulos, 2000; Lytle & Timmerman, 2006; Nasurdin, Ahmad, & Tan, 2015). Успешност услужне оријентације огледа се у усаглашавању потреба корисника са услугама организације, a корисници то могу видети као персонализацију, односно као индивидуални приступ пружању услуга (Seheer & Loos, 2002). 
Услужна оријентација представља део целокупне организационе културе и наглашава важност регрутовања квалификоване радне снаге (Donavan, Brown, & Mowen, 2004; Sin, Alan, Heung, & Yim, 2005). Битно је да запослени буду добро припремљени за разумевање услужне оријентације, као и да поседују способност за примену иновативних идеја у пракси. Стога је важно да услужно оријентисана предузећа планирају, проактивно примењују и награђују за примену процеса, процедура и пракси које су у циљу стратешког обезбеђивања врхунских услуга (Tajeddini & Truema, 2012).
Ипак, слично као у случају друштвено одговорног пословања у хотелијерству, и услужна оријентација се међу запосленима у хотелима може разликовати на основу тога да ли је реч о сталнo или сезонски запосленим радницима. Резултати истраживања која се тичу утицаја сезоналности пословања на услужну оријентацију показују да су запослени, који су дуже у организацији, више услужно оријентисани. То значи да запослени, током времена које проведу у организацији, на неки начин почну да се поистовећују са истом, што је истовремено праћено и унапређењем односа са корисницима (Kim et al., 2005). 
Интересантни резултати проистичу и из истраживања о утицају пола на услужну оријентацију запослених у хотелима. Ови резултати указују на то да се запослени мушког пола више фокусирају на могуће последице услужне оријентације, док се запослени женског пола фокусирају на стварну интеракцију са корисницима услуга и емотивне исходе овог контакта (Mathies & Burford, 2011). Багат и Вилијамс (Bhagat & Williams, 2008) такође указују на то да запослени женског пола показују виши ниво суштинске међуљудске посвећености током пружања услуга у односу на запослене мушког пола. 
Поред утицаја полне структуре запослених на степен њихове услужне оријентације, било би интересантно испитати да ли је овај утицај карактеристичан и у случају друштвено одговорног пословања, нарочито због тога што су истраживања друштвено одговорног пословања међу запосленима углавном усмерена на ефекте које друштвено одговорнe активности остављају на њихову мотивацију и приврженост организацији, док се остали фактори, који се могу посматрати као детерминантe перцепције друштвене одговорности, попут полне структуре, често занемарују (Ferreira & Real de Oliveira, 2014; Skudiene & Auruskeviciene, 2011).

Обзиром на то да запослени имају кључну улогу у интерактивности са корисницима и утичу на формирање њиховог мишљења о квалитету услуге (Dawson & Abbott, 2009), веома је битно да буду задовољни својим послом, односно организацијом у којој раде. Запослени и други стејкхолдери имаће позитивне перцепције о организацији уколико им она омогући повезаност са личним циљевима (Peterson, 2004). Као последица тога развија се организационо поверење које се често дефинише као очекивање које појединци имају од мреже организационих односа и понашања (Shockley-Zalabak, Ellis, & Winograd, 2000). Организационо поверење води ка задовољству послом, односно ка пријатном и позитивном емотивном стању које произилази из процене посла или радног искустава (Locke, 1976). Бројна истраживања показала су да стратегије друштвено одговорног пословања и услужне оријентације могу позитивно утицати на перцепцију коју запослени имају о организацији у којој раде, што се може одразити и на организационо поверење и на задовољство послом (Jamali, El Dirani, & Harwood, 2015; Lee et al., 2013; Vlachos, Aristeidis, & Panagopoulos, 2010).

Повезаност основних појмова истраживања

МекГихи, Ватанакомолчаи, Пердуе и Калверт (McGehee, Wattanakamolchai, Perdue, & Calvert, 2009) указују на погодности које друштвено одговорне активности могу пружити организацији, као што су лојалност корисника, побољшање имиџа у јавности, али и повећање услужне оријентације запослених и њиховог задовољства послом. Стога је битно да компанија и њени запослени деле исте, или барем сличне, вредности и ставове, у циљу постизања највећих предности друштвено одговорног пословања, побољшања пословних резултата и користи према друштву као целини (Juščius & Snieška, 2008). Друштвено одговорно пословање не само да доприноси економском развоју, већ побољшава и квалитет услова рада, што се може одразити на већи степен услужне оријентације запослених и њихово задовољство послом (Tsai et al., 2012). Компанија, дакле, може да оствари одрживу конкурентску предност задржавањем високо квалификованих радника, а друштвено одговорно пословање може позитивно допринети том задржавању кроз развијање организационог поверења (Chiang, 2010). 
Према теорији друштвеног идентитета, људи имају тенденцију да класификују себе и друге по различитим категоријама, на основу категорисаног субјективног идентитета сваке групе (Peterson, 2004). На пример, ако запослени препознају да су чланови боље организације у односу на остале, ово схватање може ојачати њихово самопоштовање, а може имати и позитиван ефекат на однос према организацији којој припадају (Smith, Wokutch, Harrington, & Dennis, 2001). Када се ова теорија примени у контексту друштвено одговорног пословања, логично је да предузеће може учешћем у друштвено одговорним активностима довести до тога да запослени развију позитивне перцепције о компанији, што ће се позитивно одразити и на њихово организационо поверење и задовољство послом (Vlachos et al., 2010).
Поједине студије испитују и однос између задовољства послом, организационог поверења и услужне оријентације (Donavan et al., 2004;  Pettijohn et al., 2007). Резултати показују да виши ниво задовољства послом и организационог поверења подстиче запослене да буду више услужно оријентисани (Pettijohn et al., 2007). Овај налаз се заснива на теорији друштвене размене, која указује на то да уколико се индивидуе укључе у реципрочно понашање и саме могу имати корист од тога. На сличне резултате указују и бројни други аутори (Alizadeh, Darvishi, Nazari, & Emami, 2012; Chen & Indartono, 2011; Cho & Park, 2011; N’Goala, 2007; Song, Kim, & Kolb, 2009). 
Истраживање које су спровели Таједини и Труема у Швајцарској (Tajeddini & Truema, 2012) доказује да је услужна оријентација у хотелијерству веома битна и да истовремено може генерисати задовољство корисника и профитабилност организације (Furrer, Lantz, & Perrinjaquet, 2004; Kirca, Jayachandran, & Bearden, 2005). Ипак, истраживања услужне оријентације, али и друштвено одговорног пословања, више су спровођена у развијеним земљама, за разлику од оних у транзицији, каква је Србијa. Специфичне карактеристике пословања, које су често условљене нестабилним економским, политичким и социјалним условима, чине Србију простором интересантним за истраживање друштвене одговорности, пословне оријентације, организационог поверења и задовољства послом.

МЕТОДОЛОГИЈА

Инструмент и хипотезе

Анкетно истраживање које је спроведено међу запосленима у хотелима на Копаонику, највећем ски центру и познатој туристичкој дестинацији Србије, рађено је према моделу друштвених перформанси постављеном од стране Керол (Carroll, 1979), у ком се полази од схватања да друштвено одговорно пословање има четири димензије: економску, правну, етичку и филантропску. Економска димензија се односи на економске обавезе организације према свим стејкхолдерима пословања, док се правна димензија односи на правне усклађености пословања организације. Етичка димензија се односи на очекиване активности организације као члана друштва, искључујући оне које су прописане законом. Филантропска димензија подразумева волонтерске активности организације усмерене ка побољшању добробити људи (Carroll, 1979). Етичка димензија по Керолу ће за потребе овог истраживња бити прилагођена потребама рада у хотелу, док су остале димензије овог модела у потпуности усвојене. Модел друштвених перформанси користили су и други аутори (Clarkson, 1995; Lee et al., 2013; Swanson, 1995; Watrick & Cochran, 1985; Wood, 1991) прилагођавајући га потребама својих истраживања. На пример, Ли и сарадници (Lee et al., 2013) су за потребе свог истраживања такође усвојили наведене три димензије, док је етичка димензија, у њиховом случају, прилагођена испитивању запослених у казину у Јужној Кореји. Ипак, истраживање које су спровели Кицошев, Блешић и Брадић (2011) показује да овај принцип пословања још увек није довољно заступљен у Србији. Због тога ће се друштвено одговорно пословање у оквиру овог истраживања, поред посматрања наведених аспеката друштвене одговорности, посматрати и као јединствена целина, ради увида у то да ли овакав вид тумачења друштвене одговорности може другачије да се одрази на резултате пословања, за разлику од посматрања друштвене одговорности као вишедимензионалног и одређенијег конструкта. Даље, Ли и сарадници (2013) испитују да ли димензије друштвено одговорног пословања позитивно утичу на организационо поверење, задовољство послом, а самим тим и на услужну оријентацију, што ће се користити и за потребе овог истраживања. 
Испитаници су одговарали на питања која су формирана у две целине. Првих 11 питања односи се на демографске карактеристике испитаника. Запослени су на питања одговарали заокруживањем једног од понуђених одговора. Ипак, поједина питања су поред понуђених одговора, садржала и део отвореног типа, чиме је испитаницима пружена могућност да сами наведу одговор. Други део анкетног истраживања, односи се на друштвено одговорно пословање и услужну оријентацију, где су испитаници посредством Ликертове скале изражавали степен свог слагања, односно неслагања са наведеним ставкама, од 1 (уопште се не слажем) до 5 (у потпуности се слажем). Ставке су се односиле на економске аспекте друштвено одговорног пословања (четири ставке), правне аспекте друштвено одговорног пословања (четири ставке), филантропске аспекте друштвено одговорног пословања (четири ставке), етичке аспекте друштвено одговорног пословања (шест ставки), организационо поверење (пет ставки), задовољство послом (четири ставке) и оријентацију ка корисницима (пет ставки).
На основу прегледа литературе и одабраног инструмента истраживања, могуће је поставити неколико хипотеза:
Х1: Друштвено одговорно пословање је у корелацији са организационим поверењем и задовољством послом запослених у хотелима. 
Х2: Организационо поверење и задовољство послом су у корелацији са услужном оријентацијом запослених у хотелима.
Х3: Економска, правна, филантропска и етичка димензија друштвено одговорног пословања су у корелацији са организационим поверењем и задовољством послом запослених у хотелима.
Х4: Економска, правна, филантропска и етичка димензија друштвено одговорног пословања су у корелацији са услужном оријентацијом запослених у хотелима.
Х5: Постоје разлике у услужној оријентацији запослених у хотелима на основу полне структуре.
Х6: Осетљивост запослених у хотелима на аспекте друштвено одговорног пословања зависи од пола испитаника.
Х7: Стални запослени у хотелима су више услужно оријентисани у односу на сезонске раднике.
Х8: Осетљивост запослених у хотелима на аспекте друштвено одговорног пословања зависи од карактеристика запослења у хотелима (сезонски или током целе године).

Поступак прикупљања података

Одговори су током анкетирања прикупљани коришћењем стандардне процедуре оловка-папир. Испитаници су обавештени о томе да је истраживање анонимно, те су замољени да искрено попуне анкету. Сви испитаници су учествовали у истраживању на волонтерској основи. Реч је о запосленима у различитим секторима хотела, као што су: рецепција, администрација, сектор хране и пића, одржавање и домаћинство. Пре почетка анкетирања, контактирани су људи који су у хотелима на Копаонику запослени на супервизорским позицијама наведених сектора. Од укупног хотелског смештаја на Копаонику, истраживањем је обухваћено 70,59% ових смештајног капацитета. 
У току истраживања, испитаницима је подељено 300 анкета. Анкетарима је враћено 236 попуњених анкета (стопа одговора: 78,67%). Део анкета које су враћене, нису биле попуњене у потпуности, па је 14 анкетних листова из тог разлога искључено из анализe података, тако да укупан број правилно попуњених анкета износи 212. Анкетирање је трајало дуго, јер испитаници нису одмах попуњавали анкете, већ су то чинили током пауза у раду. Великом броју испитаника је било потребно и неколико недеља за попуњавање, због превелике количине посла, па су они своје паузе углавном користили за одмарање, а попуњавање анкета одлагали за други дан. Превазилажење наведеног проблема помогли су запослени на супервизорским позицијама. Они су у истраживању учествовали и као испитаници, али су своју позицију користили да подсете своје подређене да би требало да попуне анкете. Још један проблем приликом анкетирања представљало је неразумевање људи о потребама истраживања, као и незаинтересованост за учествовањем у самом истраживању.

РЕЗУЛТАТИ 

За анализу прикупљених података и за тестирање постављених хипотеза коришћен је програм СПСС (17.0). У наставку ће најпре бити приказани резултати дескриптивне статистике о социо-демографским карактеристикама испитаника, затим резултати факторске анализе, корелације међу издвојеним факторима, Т-теста за независне узорке, као и стандардне вишеструке регресије.

Карактеристике узорка

	Од 212 испитаника који су учествовали у истраживању, 52,4% је мушког, док је 47,6% женског пола. Приближан проценат испитаника према полној структури није изненађујућ, јер је у хотелима заступљена разноврсна структура радних места, па и мушкарци и жене могу пронаћи посао. Управо због тога, не може се говорити о искључиво женском или искључиво мушком послу, јер је разноврсност структуре послова једна од битних одлика хотелијерства.
	Уколико се сагледа старосна структура, најзаступљенији су испитаници старосне доби између 21 и 30 година (50%). Резултати такође показују да чак 75% испитаника ради на Копаонику током зимске сезоне. Наиме, млађи испитаници су присутнији на Копаонику, пре свега због тога што већина њих још увек нема формирану породицу, што доказују резултати истраживања о брачном статусу. Око 31,6% испитаника има момка или девојку, а 28% испитаника су самци. Услед тога што они још увек нису у браку, ови испитаници нису толико везани за једно место боравка, те се може рећи да су у том смислу покретљивији и отворенији за сезонски рад. Ипак, 26,9% испитаника је у браку. У питању су људи који су током целе године запослени на планини, живе у близини Копаоника, или су због тешке финансијске ситуације приморани да сезонски раде на Копаонику, далеко од куће.
	Најзаступљенији степен образовања међу испитаницима је завршена средња школа (63,2%), што представља довољан степен образовања за радне позиције на којима ради највећи проценат испитаника, као што су посао конобара (22,6%), собарице (10,4%) и рецепционера (10,4%). Са друге стране, проценат испитаника запослених на менаџерским позицијама износи 7,5%, што не изненађује, јер су на Копаонику углавном заступљени хотели мале или средње величине, ни један не припада великим хотелским ланцима. Стручна спрема испитаника у значајном проценту није у вези са туризмом (чак 83%). То може представљати проблем за успешност пословања хотела, јер запослени чије образовање није из области туризма, често не знају како би требало да се адекватно опходе према гостима. Такође, чињеница да је њихово образовање везано за другу струку или нижи ниво образовања може представљати опасност да се ти запослени не посвете довољно свом послу у хотелу, јер тренутно запослење могу посматрати као пролазну (сезонску) фазу у потрази за бољим послом. Већина испитаника има радни стаж у трајању до 4 године. Кратак радни стаж није изненађујућ, пре свега због велике незапослености у земљи (19,2%, Републички завод за статистику, www.stat.gov.rs), али и због чињенице да су испитаници углавном млади људи, који су тек на почетку развијања каријере.
	Већина испитаника, чак 82,5% су запослени са пуним радним временом, а њихови месечни приходи варирају. Највише испитаника има месечне приходе у износу између 15.001 и 30.000 РСД (1 ЕУР = 122 РСД, www.nbs.rs, мај 2016). Нешто већу зараду имају запослени који су у директном контакту са гостима. Они поред уговорене зараде добијају и бакшиш, а по томе се посебно истичу запослени на позицијама конобара и особља задуженог за паркинг и пртљаг. Уколико се анализира место становања запослених у хотелима на Копаонику, проценат оних који су из села (30,7%), мањег града (40,6%) и већег града (28,8%) је приближан и не варира превише. То указује на чињеницу да су људи из целе Србије спремни да дођу да, пре свега сезонски, раде на Копаонику, уколико у месту становања не могу да пронађу посао. Ипак, не долазе сви само зато што морају, има и оних који наводе да им прија рад на Копаонику. Тако, 39,2% испитаника сматра да то представља добру референцу за даљи развој каријере (39,2%). Такође, запосленима прија да раде у реномираном ски центру (15,6%), али им прија боравак на планини и због пријатне климе (12,7%).

Факторска анализа

Анализи главних компоненти подвргнуто је 32 питања, која су постављена учесницима анкетирања. Вредност Кајзер-Мејер-Оклиновог показатеља је 0,904 што премашује препоручену вредност 0,6. Бартлетов тест сферичности је достигао статистичку значајност (p = 0,000) што потврђује оправданост примене факторске анализе. Анализа главних компоненти открила је присуство шест компоненти с карактеристичним вредностима преко 1, које објашњавају 39,563%, 11,791%, 6,884%, 5,898%, 4,942% и 4,053% варијансе. Након екстракције фактора извршена је њихова ротација применом методе Варимаx. Тако је, након извршене факторске анализе, добијен модел са 32 питања која су даље груписана у шест фактора (погледати табелу 1), што укупно објашњава 73,132% варијансе. Фактори који су се издвојили су следећи: Организационо поверење и задовољство послом као први, затим Услужна оријентација, Филантропски фактор, Правни фактор, Економски фактор и Етички фактор друштвено одговорног пословања. 
Појединачне ставке које генеришу издвојене факторе приказане су у табели 1. Тако, фактор Организационо поверење и задовољство послом карактеришу ставке које се односе на перцепцију запослених о томе како се менаџмент хотела поставља према њима и на који начин их третира. Запослени перципирају важност поштеног и исправног понашања менаџмента у виду транспарентног облика комуникације, чиме се запосленима омогућава приступ информацијама које их интересују. Такође, запосленима је од значаја да осете да хотели у којима раде вреднују њихове предлоге за побољшање пословања, чиме се код запослених може створити јачи осећај да хотел, као пословна организација, настоји да развије дугорочне односе са њима. Отворен и добронамеран однос хотела, може утицати на то да се запослени осећају пријатно и задовољно на послу, чему свакако доприноси и степен отворености за сарадњу коју поседују њихови послодавци, али и колеге.
Други фактор, Услужну оријентацију, карактеришу ставке које се односе на посвећеност послу и спремност запослених у хотелима Копаоника да изађу у сусрет потребама корисника. Дакле, ставке груписане у овом фактору указују на перцепцију запослених о услужној оријентацији. Према резултатима, испитаници перципирају важност посвећености свом послу и брижности према корисницима услуга. Запослени настоје да им пруже квалитетну услугу, али и да самоиницијативно препознају њихове потребе и помогну им у решавању одређеног проблема. 
Трећи фактор односи се на перцепцију запослених о томе колико хотели у којима раде учествују у добротворним активностима (Филантропски фактор друштвено одговорног пословања; при представљању друштвено одговорног пословања у табелама користиће се скраћеница ДОП). Резултати указују на то да запослени перципирају да хотели у којима раде учествују у волонтерским активностима за помоћ људима у невољи. Запослени такође увиђају да се хотели труде да помогну локалној заједници, као и да пружају разне донације за помоћ целокупној заједници. 
Четврти, Правни фактор друштвено одговорног пословања, указује на перцепцију запослених о спремности хотела да се придржавају прописа у пословању, односно о спремности ових хотела да послују у складу са радно-правним актима. Радно-правни акти не односе се само на уговоре у погледу запошљавања и права запослених, већ и на успостављање правила и метода рада са корисницима. 
Пети фактор односи се на перцепцију запослених о економској димензији пословања хотела. Економски фактор друштвено одговорног пословања указује на то колико се хотели труде да покрију своје оперативне трошкове, као и колико настоје да побољшају продуктивност својих запослених. Још један важан аспект економске димензије пословања хотела јесте и успостављање дугорочне стратегије за економски раст организације.
Последњи фактор, тачније Етички фактор друштвено одговорног пословања, тиче се перцепције запослених о етичности понашања, узимајући у обзир етичност услова живота и рада у хотелима Копаоника. Запослени су током рада на планини углавном одвојени од куће на дужи временски период (нарочито сезонски радници), што може утицати на њихову осетљивост у погледу етичке перцепције. Тако, етичка димензија пословања указује на осетљивост запослених у хотелима Копаоника на етичност, односно неетичност понашања оних са којима свакодневно контактирају (пре свега гостију), као и општих услова боравка и рада на планини.

Табела 1. Резултати факторске анализе (Варимаx ротација)
	Ставке/ Фактори
	Организационо поверење/
Задовољство послом
	Услужна оријентација
	Филантропски фактор ДОП-а
	Правни фактор ДОП-а
	Економски фактор ДОП-а
	Етички фактор ДОП-а

	Осећам се пријатно на послу
	,781
	
	
	
	
	

	Организација ме третира поштено и исправно
	,757
	
	
	
	
	

	Задовољан сам радом  на планини
	,755
	
	
	
	
	

	Послодавци су отворени за сарадњу
	,750
	
	
	
	
	

	Организација сматра моје предлоге вредним
	,742
	
	
	
	
	

	Организација одржава дугорочан однос са мном
	,732
	
	
	
	
	

	Организација ми говори оно што ме занима
	,723
	
	
	
	
	

	Организација комуницира са запосленима отворено и искрено
	,691
	
	
	
	
	

	Задовољан сам својим послом
	,685
	
	
	
	
	

	Колеге су отворене за сарадњу
	,602
	
	
	
	
	

	Мој посао је занимљив
	,598
	
	
	
	
	

	Услови живота на Копаонику су задовољавајући
	,574
	
	
	
	
	

	Трудим се да будем брижан према корисницима
	
	,879
	
	
	
	

	Трудим се да корисници немају примедбе
	
	,869
	
	
	
	

	Трудим се да препознам потребе корисника
	
	,861
	
	
	
	

	Трудим се да откријем проблем који корисници имају и да им помогнем у решавању истог
	
	,859
	
	
	
	

	Трудим се да ставим бригу о корисницима на прво место
	
	,750
	
	
	
	

	Посвећен сам свом послу
	
	,593
	
	
	
	

	Моја организација учествује у кампањама за помоћ људима у невољи
	
	
	,878
	
	
	

	Моја организација се труди да помогне друштвеној заједници
	
	
	,857
	
	
	

	Моја организација учествује у волонтерским активностима
	
	
	,826
	
	
	

	Моја организација пружа разне донације
	
	
	,817
	
	
	

	Моја организација послује у складу са радно-правним актима (у погледу запошљавања и права запослених)
	
	
	
	,833
	
	

	Моја организација се залаже за пословање у складу са правним уговорима
	
	
	
	,830
	
	

	Моја организација има успостављена правила и методе рада са корисницима
	
	
	
	,758
	
	

	Моја организација се придржава прописа у пословању
	
	
	
	,737
	
	

	Моја организација настоји да покрије оперативне трошкове
	
	
	
	
	,805
	

	Моја организација успоставља дугорочну стратегију за економски раст
	
	
	
	
	,764
	

	Моја организација генерише утицај запошљавања
	
	
	
	
	,747
	

	Моја организација настоји да побољша продуктивност запослених
	
	
	
	
	,718
	

	Гости су често презахтевни
	
	
	
	
	
	,898

	Рад на Копаонику је напоран
	
	
	
	
	
	,821


Извор: Аутори
	
	Поузданост мерног инструмента испитана је применом Кронбаховог алфа коефицијента. Вредност коефицијента за целокупни модел прелази 0,7 што указује на поузданост постављеног модела (α = 0,944). Уколико се сагледају појединачне вредности Кронбаховог алфа коефицијента (погледати табелу 2), може се увидети да су добијене вредности доста високе за све изоловане факторе. Најмања вредност Кронбаховог алфа коефицијента утврђена је за Етички фактор друштвено одговорног пословања, што се може оправдати најмањим бројем ставки које генеришу овај фактор. Ипак, вредност Кронбах алфа коефицијента за Етички фактор друштвено одговорног пословања је изнад препоручене вредности 0,7 што ипак указује на адекватну поузданост.
	Уколико се сагледају резултати вредности аритметичке средине (табела 2), може се запазити да је највећа вредност добијена за фактор Услужна оријентација, док је најмања аритметичка средина добијена за Филантропски фактор друштвено одговорног пословања. У складу са резултатима добијеним за аритметичку средину, стандардна девијација је највећа за Филантропски фактор друштвено-одговорног пословања, док је најмања за фактор Услужна оријентација (погледати табелу 2).

Табела 2. Резултати Кронбах алфа коефицијената, аритметичке средине и стандардне девијације изолованих фактора
	Фактор
	Кронбах алфа
	Аритметичка средина
	Стандардна девијација

	Организационо поверење/Задовољство послом
	,941
	3,95
	,87

	Услужна оријентација
	,910
	4,59
	,60

	Филантропски фактор ДОП-а
	,939
	3,07
	1,23

	Правни фактор ДОП-а
	,909
	4,21
	,83

	Економски фактор ДОП-а
	,881
	3,78
	,99

	Етички фактор ДОП-а
	                ,768
	                              3,68
	1,14


Извор: Аутори

Корелација

Степен заједничког правилног варирања издвојених фактора изражен је помоћу коефицијента Пирсонове (Pearson) корелације. Приказ добијених коефицијената корелације, као и приказ нивоа значајности, дат је у табели 3. Може се запазити висока корелација (0,776) између Друштвено одговорног пословања (као целине) и Организационог поверења и задовољства послом и ова корелација је статистички значајна на нивоу 0,01, што потврђује Х1. Такође, може се увидети и статистички значајна корелација средњег интензитета (0,507) између Организационог поверења и задовољства послом, са једне стране, и Услужне оријентације, са друге, што потврђује Х2, а истовремено и указује на међусобну повезаност ових аспеката пословања у хотелијерству.
Табела 3. Резултати корелације између Друштвено одговорног пословања, Услужне оријентације и Организационог поверења и задовољства послом
	Фактори
	
Организационо поверење/Задовољство послом

	Услужна оријентација
	Друштвено одговорно пословање

	Организационо поверење/Задовољство послом
	1,000
	0,507**
	0,776**

	Услужна оријентација
	
	                1,000
	0,353**

	Друштвено одговорно пословање
	
	
	                 1,000


  *Корелација је сигнификантна на нивоу 0,05
**Корелација је сигнификантна на нивоу 0,01
Извор: Аутори

У табели 4, такође је дат приказ корелације између фактора, с тим што је, у овом случају, Друштвено одговорно пословање прецизније одређено, односно разложено на Филантропски, Правни, Економски и Етички фактор. Може се видети да је корелација између Правног, Економског и Филантропског фактора друштвено одговорног пословања и Организационог поверења и задовољства послом статистички значајна на нивоу 0,01, што делимично потврђује Х3. Уколико се сагледају вредности коефицијента корелације појединачних аспеката друштвено одговорног пословања са Услужном оријентацијом, може се приметити статистички значајна корелација између Правног, а затим и Економског фактора и Услужне оријентације. Корелација је нешто мања, али такође статистички значајна, између Услужне оријентације и Филантропског фактора друштвено одговорног пословања, док корелација између Услужне оријентације и Етичког фактора друштвено одговорног пословања није статистички значајна.
Иако није уочена директна корелација, могло би се рећи да Етички фактор корелира са Услужном оријентацијом на индиректан начин. Наиме, Етички фактор је у корелацији са Филантропским фактором друштвено одговорног пословања, који корелира са Услужном оријентацијом. Дакле, сходно резултатима истраживања, адекватан однос хотела према читавој заједници, може подразумевати и боље услове рада и живота за запослене на Копаонику. Такође, став и понашање гостију могу бити обликовани чињеницом да се хотел филантропски поставља према друштву. Све заједно, може обликовати и степен услужне оријентисаности запослених, што делимично потврђује Х4. Такође, може се увидети и статистички значајна корелација између већине тестираних димензија друштвено одговорног пословања.

Табела 4. Резултати корелације између фактора
	Фактори
	Организационо поверење/
Задовољство послом
	Услужна оријентација
	Филантропски фактор ДОП-а
	
Правни фактор ДОП-а
	
Економски фактор ДОП-а
	Етички фактор ДОП-а

	Организационо поверење/Задовољство послом
	1,000
	     0,507**
	        0,496**
	0,583**
	0,571**
	  0,117

	Услужна оријентација
	
	    1,000
	       0,169*
	0,272**
	0,240**
	 0,127

	Филантропски фактор ДОП-а
	
	
	      1,000
	0,464**
	0,463**
	    0,236**

	Правни фактор ДОП-а
	
	
	
	   1,000
	0,557**
	  0,027

	Економски фактор ДОП-а
	
	
	
	
	     1,000
	  0,128

	Етички фактор ДОП-а
	
	
	
	
	
	  1,000


  *Корелација је сигнификантна на нивоу 0,05
**Корелација је сигнификантна на нивоу 0,01
Извор: Аутори

Т-тест

Т-тест независних узорака примењен је са циљем упоређивања аритметичких средина између две групе испитаника, односно између испитаника мушког и женског пола. Из табеле 5, може се увидети да су запослени у хотелима Копаоника женског пола нешто више услужно оријентисани (4,68) у односу на запослене мушког пола (4,51) и да је ова разлика статистички значајна, на нивоу 0,05, и износи -2,076, чиме је потврђена Х5. Такође, може се запазити да су запослени у овим хотелима женског пола нешто осетљивији на Етички фактор друштвено одговорног пословања (3,87) у односу на запослене мушког пола (3,49). Ова разлика је статистички значајна, такође на нивоу 0,05 и износи -2,585, што делимично потврђује Х6.

Табела 5. Резултати Т-теста према полу испитаника
	Фактори
	Мушки пол (М)
	Женски пол (M)
	Т-вредност

	Организационо поверење/Задовољство послом
	3,84
	4,07
	             -1,952

	Услужна оријентација
	4,51
	4,68
	-2,076*

	Филантропски фактор ДОП-а
	3,02
	3,12
	             -0,598

	Правни фактор ДОП-а
	4,13
	4,30
	            -1,456

	Економски фактор ДОП-а
	3,72
	3,85
	             -0,970

	Етички фактор ДОП-а
	3,49
	3,87
	-2,585*

	ДОП (као целина)
	3,66
	3,83
	            -1,784


  *Корелација је сигнификантна на нивоу 0,05
**Корелација је сигнификантна на нивоу 0,01
Извор: Аутори
	
	У табели 6 су приказани резултати T-теста рађених на независним узорцима, у овом случају је у обзир узето то да ли запослени у хотелима Копаоника раде током зимске сезоне или током целе године. Разлика између услужне оријентисаности запослених у хотелима Копаоника који раде током зимске сезоне и током целе године није статистички значајна, чиме се одбацује Х7. Ипак, може се увидети да су запослени који у хотелима на Копаонику раде током целе године осетљивији на Етички фактор друштвено одговорног пословања (3,98) у односу на оне који у хотелима раде током зимске сезоне (3,59). Ова разлика је статистички значајна на нивоу 0,05 и износи -2,179, што делимично потврђује Х8.

Табела 6. Резултати Т-теста према раду на Копаонику (сезонски или током целе године)
	Фактори
	Зимска сезона (М)
	Цела година (М)
	Т-вредност

	Организационо поверење/Задовољство послом
	3,98
	3,87
	           0,772

	Услужна оријентација
	4,58
	4,62
	          -0,480

	Филантропски фактор ДОП-а
	3,09
	3,05
	           0,176

	Правни фактор ДОП-а
	4,22
	4,22
	          -0,002

	Економски фактор ДОП-а
	3,80
	3,75
	           0,359

	Етички фактор ДОП-а
	3,59
	3,98
	   -2,179*

	ДОП (као целина)
	3,76
	3,74
	          0,133


  *Корелација је сигнификантна на нивоу 0,05
**Корелација је сигнификантна на нивоу 0,01
Извор: Аутори

Регресиона анализа

	Ради додатног поткрепљивања резултата истраживања, као и ради детаљнијег увида у карактеристике друштвено одговорног пословања и услужне оријентације запослених у хотелима на Копаонику, спроведена је и стандардна вишеструка регресија. Резултати ове анализе указују на предиктивну моћ независних на одабране зависне променљиве.
	У табели 7 приказани су резултати стандардне вишеструке регресије, где је за зависну променљиву одабрана Услужна оријентација, а за независне Организационо поверење и задовољство послом, као и Друштвено одговорно пословање као целина (сигнификантност модела: p = 0,000). Вредности које су у табели 7 означене као Толеранција су изнад 0,10, док су VIF вредности испод 10, чиме претпоставка о непостојању мултиколинеарности није нарушена. Резултати из табеле 7 указују на то да Организационо поверење и задовољство послом представљају променљиву која пружа значајан јединствен допринос (β = 0,587, p = 0,000) предикцији зависне променљиве, у овом случају Услужне оријентације. Коефицијент детерминације R2, показује да модел из табеле 7 објашњава 26,2% варијансе услужне оријентације запослених у хотелу.

Табела 7. Резултати регресионе анализе за зависну променљиву Услужна оријентација
	Независне променљиве 
	Бета
	Сигнификантност
	Толеранција
	VIF

	Организационо поверење/Задовољство послом
	 0,587
	0,000
	0,398
	2,515

	Друштвено одговорно пословање
	-0,103
	0,276
	0,398
	2,515


Сигнификантност модела (p = 0,000)
R2 = 0,262
Извор: Аутори

	Иако резултати из табеле 7 указују на то да Друштвено одговорно пословање као целина не даје значајан јединствен допринос предикцији Услужне оријентације, резултати стандардне вишеструке регресије у којој је Друштвено одговорно пословање раложено на филантропску, правну, економску и етичку димензију (табела 8, сигнификантност модела: p = 0,000) указују на статистичку значајност јединственог доприноса Правног фактора друштвено одговорног пословања предикцији Услужне оријентације (β = 0,208, p = 0,013). Коефицијент детерминације R2, показује да модел из табеле 8 објашњава 9,7% варијансе услужне оријентације запослених у хотелу.

Табела 8. Резултати регресионе анализе за зависну променљиву Услужна оријентација, са појединачним аспектима ДОП-а
	Независне променљиве
	Бета
	Сигнификантност
	Толеранција
	VIF

	Филантропски фактор ДОП
	-0,005
	0,953
	0,687
	1,455

	Правни фактор ДОП
	0,208
	0,013
	0,627
	1,594

	Економски фактор ДОП
	0,112
	0,178
	0,633
	1,579

	Етички фактор ДОП
	0,109
	0,115
	0,931
	1,074


Сигнификантност модела (p = 0,000)
R2 = 0,097
Извор: Аутори

	Уколико се сагледају резултати из табеле 9, може се видети значајан јединствен допринос неколико аспеката друштвено одговорног пословања предикцији друге зависне променљиве. У питању је Организационо поверење и задовољство послом (сигнификантност модела: p = 0,000). Може се уочити статистичка значајност јединственог доприноса код чак три независне променљиве. У питању су Филантропски (β = 0,205, p = 0,001), Правни (β = 0,324, p = 0,000) и Економски  фактор друштвено одговорног пословања (β = 0,293, p = 0,000). Уколико узмемо у обзир чињеницу да Организационо поверење и задовољство послом даје значајан јединствен допринос предикцији Услужне оријентације, онда се може увидети и индиректан допринос Филантропског и Економског фактора друштвено одговорног пословања овој предикцији. Коефицијент детерминације R2, показује да модел из табеле 9 објашњава 46,1% варијансе организационог поверења и задовољства послом запослених у хотелу.

Табела 9. Резултати регресионе анализе за зависну променљиву Организационо поверење/Задовољство послом
	Независне променљиве
	Бета
	Сигнификантност
	Толеранција
	VIF

	Филантропски фактор ДОП
	0,205
	0,001
	0,687
	1,455

	Правни фактор ДОП
	0,324
	0,000
	0,627
	1,594

	Економски фактор ДОП
	0,293
	0,000
	0,633
	1,579

	Етички фактор ДОП
	0,022
	0,671
	0,931
	1,074


Сигнификантност модела (p = 0,000)
R2 = 0,461
Извор: Аутори


ДИСКУСИЈА

Друштвена одговорност представља аспект који организације све чешће укључују у своје пословање ради побољшања пословних перформанси. Поред бројних користи које овај вид пословања може донети хотелима у виду економске уштеде и бољег презентовања у јавности, хотели често практикују друштвено одговорно пословање услед бројних притисака целокупне заједнице, а пре свега услед притиска својих корисника. За разлику од испитивања друштвене одговорности из угла посматрања корисника, ово истраживање испитује однос запослених у хотелима, као интерних корисника, према друштвено одговорном пословању. Други аспект пословања који је испитан у оквиру ове студије је услужна оријентација. Чињеница да гости постају све захтевнији и софистициранији у погледу задовољавања својих потреба указује на то да је неопходно да се овој тематици посвети довољно пажње. Важан фактор квалитета услуге представљају сами запослени, нарочито они који су у непосредном контакту са гостима. Интеракција на релацији запослени - гост веома је важна, обзиром на то да на основу квалитета ове интеракције гости формирају мишљење о одређеном хотелу и често на основу тога одлучују да ли ће се поново вратити. Циљ менаџмента је да се то догоди, те се услужној оријентацији запослених у хотелима мора посветити адекватна пажња. Ова тематика релативно је нова у хотелијерству Србије, те се њој не посвећује адекватна и подједнака пажња у свим хотелима. Поред услужне оријентације, као и већ поменутог друштвено одговорног пословања, истраживање спроведено на Копаонику је обухватило и организационо поверење и задовољство послом запослених.
Резултати факторске анализе указују на четири издвојенa фактора друштвено одговорног пословања: Филантропски, Правни, Економски и Етички аспект друштвене одговорности, а фактори који су се издвојили у складу су и са резултатима ранијих студија, у оквиру којих су се ставке груписале на идентичан или сличан начин (Clarkson, 1995; Lee et al., 2013; Swanson, 1995; Watrick & Cochran, 1985; Wood, 1991). Поред фактора који се односе на друштвено одговорно пословање, факторска анализа је резултирала у још два фактора, означенa као Организационо поверење и задовољство послом и Услужна оријентација. Ови резултати слични су резултатима истраживања које су спровели Ли и сарадници (Lee et al., 2013), једина разлика огледа се у томе што су у нашем истраживању организационо поверење и задовољство послом спојени у један фактор, за разлику од студије Ли и сарадника, у ком су ови појмови раздвојени. Ово може бити последица развијености земље у склопу које су Ли и сарадници спровели своје истраживање, Јужне Кореје, где запосленима, за постизање задовољства послом, није довољно само да стекну организационо поверење, за разлику од Србије, земље у транзицији, у склопу које влада висока стопа незапослености, па критеријуми за достизање задовољства послом могу бити нижи.
На основу резултата вредности аритметичке средине (табела 2), може се запазити да је највећа вредност добијена за фактор Услужна оријентација, док је најмања аритметичка средина добијена за Филантропски фактор друштвено одговорног пословања. Ови резултати указују на то да запослени сматрају услужну оријентацију битним аспектом пословања хотела на Копаонику. Са једне стране, хотели очигледно захтевају од својих запослених да се максимално посвете потребама корисника, чиме се повећава могућност остваривања бенефита за саме хотеле, док са друге стране, исти хотели мање пажње посвећују добробити локалне заједнице и друштва у целини. У складу са резултатима добијеним за аритметичку средину, стандардна девијација је највећа за Филантропски фактор друштвено одговорног пословања, док је најмања за фактор Услужна оријентација (табела 2).
Резултати истраживања у хотелима Копаоника указују на то да постоји корелација између Друштвено одговорног пословања и Организационог поверења и задовољства послом, што је у складу са ранијим истраживањима ове тематике у оквиру других сектора и земаља (Smith et al., 2001; Tsai et al., 2012; Vlachos et al., 2010). То значи да генерални начин на који се хотел као организација поставља, не само према запосленима, већ и према целокупној друштвеној заједници, може утицати на то да запослени стекну више поверења у своје пословно окружење, чиме ће се истовремено повећати и задовољство послом који запослени обављају. Уколико се друштвено одговорно пословање разложи на филантропску, правну, економску и етичку димензију, може се запазити да Правни и Економски фактор највише корелирају са Организационим поверењем и задовољством послом, док корелација забележена између Етичког фактора и Организационог поверења и задовољства послом није статистички значајна. Ово указује на чињеницу да су запослени у оквиру хотела на Копаонику често спремни да истрпе и неетично понашање, ради економске сигурности и правне заштићености на радном месту. Резултати указују на чињеницу да је запосленима у хотелима Копаоника најбитнија правна заштићеност унутар радног места, као и економска сигурност. Наиме, бројне пословне организације у Србији су приватизоване. Менаџмент ових организација често запошљава радну снагу без регуларне правне пријаве, чиме запослени остају без уплате доприноса, здравственог осигурања, као и других олакшица које омогућава овај вид правне заштићености. Без обзира на чињеницу да се адекватна социјална заштита запослених подразумева у пословању развијених земаља (Ginneken, 2003), у оквиру земаља у транзицији, као што је Србија, она често изостаје у оквиру приватизованих организација. Ипак, хотели на Копаонику су често изложени инспекцијама рада, па се радници углавном регуларно пријављују. Такође, у Србији влада тешка ситуација у погледу шанси за запослење, те се они, којима се укаже прилика да раде у хотелима Копаоника, труде да задрже свој посао што је дуже могуће па, зарад економске сигурности пре свега, могу да истолеришу и нешто лошији однос гостију према њима.
Према резултатима истраживања забележена је и корелација између Услужне оријентације са Организационим поверењем и задовољством послом, што је у складу са резултатима ранијих истраживања, која такође доказују постојање корелације између наведених аспеката пословања (Alizadeh et al., 2012; Chen & Indartono, 2011; Cho & Park, 2011; N’Goala, 2007; Song et al., 2009). Прецизније, запослени који су задовољни својим послом биће посвећенији задовољавању потреба корисника. Услужна оријентација такође корелира са Филантропским, Правним и Економским димензијама друштвено одговорног пословања, док би се могло рећи да на индиректан начин корелира са Етичком димензијом друштвено одговорног пословања. Дакле, заштитинички став хотела према локалној заједници, или друштву као целини, може се одразити на задовољство запослених у хотелима, као и на њихову мотивацију да се више посвете потребама гостију. Иако није уочена директна корелација, могло би се рећи да Етички фактор корелира са Услужном оријентацијом на индиректан начин. Наиме, Етички фактор је у корелацији са Филантропским фактором друштвено одговорног пословања, који корелира са Услужном оријентацијом. Дакле, сходно резултатима истраживања, адекватан однос хотела према читавој заједници, може подразумевати и боље услове рада и живота за запослене на Копаонику. Такође, став и понашање гостију могу бити обликовани чињеницом да се хотел филантропски поставља према друштву, посматрајући запослене као важан део истог.
Хотелијерство представља сектор пословања који одликује разноврсна структура радних позиција, због чега представља сектор у склопу ког и мушкарци и жене могу пронаћи посао. Такође, потребно је осврнути се и на сезоналност, као још једну од карактеристика. Чињеница је да две општине које су територијално најближе ски центру Копаоника, Рашка и Брус, не располажу са довољно радне снаге, пре свега због тога што већину становништва чине економски неактивне индивидуе. Са друге стране, економски активно становништво ове две општине у највећој мери има завршену средњу школу и то првенствено из области пољопривреде или одређеног заната, због чега се хотели најчешће опредељују за сезонско запошљавање радне снаге која живи изван ове две општине. 
Карактеристике узорка указују на то да је на Копаонику запослен приближан проценат мушкараца (52,4%) и жена (47,6%). У погледу трајања њиховог ангажовања доминирају они који су запослени током сезоне (75%) у поређењу са онима који раде током целе године (25%). Ипак, резултати истраживања указују на то да су испитаници женског пола, као и они који су у хотелу запослени током целе године, осетљивији у перципирању Етичке димензије друштвено одговорног пословања. Ово нам указује на то да је запосленима који се дуже задржавају у хотелима битнија етичка димензија понашања гостију и услова рада на планини. За разлику од стално запослених, сезонски радници могу да толеришу и тешке услове живота и рада на планини, као и неетично понашање гостију, обзиром на то да знају да ће се на одређеној радној позицији задржати највише четири месеца. Ови резултати су у складу са истраживањем које су спровели Куцукуста и сарадници (Kucukusta et al., 2013), а који указују на то да могу постојати разлике у перцепцији друштвено одговорног пословања на основу дужине радног ангажовања. Такође, истакнутија перцепција етичког аспекта друштвене одговорности међу стално запосленима у поређењу са перцепцијом сезонских радника у складу је са истраживањем које су спровели Амран и Неџати (Amran & Nejati, 2014).
Резултати истраживања такође показују да је услужна оријентација подједнако заступљена и код оних који у хотелима раде током целе године, али и код сезонских радника, што је у супротности са резултатима истраживања које су спровели Ким и сарадници (Kim et al., 2005). Ово се може образложити жељом запослених да се добро покажу пред гостима и послодавцима, што им може бити добра препорука за даљи развој каријере. Ипак, запажена је нешто већа услужна оријентисаност запослених женског пола, у односу на запослене мушког пола, што је у складу са резултатима ранијих студија (Bhagat & Williams, 2008; Mathies & Burford, 2011) који указују на то да су жене посвећеније остваривању добрих међуљудских односа, у овом случају са корисницима. Ово може бити значајан податак за менаџмент хотела приликом организације тренинга за побољшање услужне оријентисаности запослених.
Резултати такође показују да Филантропски, Правни и Економски фактор друштвено одговорног пословања доприносе формирању Организационог поверења и задовољства послом, а Правни аспект друштвене одговорности се може посматрати и као предуслов формирања Услужне оријентације. Утицај Организационог поверења и задовољства послом на формирањe Услужнe оријентацијe указује на посредни утицај Филантропског и Економског аспекта друштвене одговорности у овом односу. Дакле, може се увидети међусобна повезаност основних појмова овог истраживања, па се ни једна од наведених ставки не би требала занемарити у пословању хотела лоцираних на Копаонику као познатој туристичкој дестинацији Србије.

ЗАКЉУЧАК

Иако резултати истраживања доприносе бољем разумевању друштвено одговорног пословања и услужне оријентације у хотелијерству, оно има и одређених ограничења. Пре свега, истраживање је вршено у хотелима Копаоника, односно у оквиру једне дестинације. Ипак, ово истраживање може послужити као база за спровођење сличних истраживања на осталим планинама Србије. Исто тако, истраживања могу бити вршена и у осталим туристичким дестинацијама Србије и иностранства (нарочито у оквиру земаља у окружењу), ради омогућавања међусобних поређења. У смислу практичних импликација, резултати могу послужити као основа за побољшање односа менаџмента хотела према својим запосленима, обзиром на то да запослени често представљају кључни аспект успешности пословања.

ДРУШТВЕНО ОДГОВОРНО ПОСЛОВАЊЕ И УСЛУЖНА ОРИЈЕНТАЦИЈА ЗАПОСЛЕНИХ У ХОТЕЛИМА, 
Студија случаја: Копаоник, Србија

Резиме
Друштвена одговорност представља аспект који организације све чешће укључују у своје пословање ради побољшања пословних перформанси. За разлику од испитивања друштвене одговорности из угла посматрања корисника, ово истраживање испитује однос запослених у хотелима, као интерних корисника, према друштвено одговорном пословању. Други аспект пословања који је испитан у оквиру ове студије је услужна оријентација, услед чињенице да гости постају све захтевнији у погледу задовољавања својих потреба. Важан фактор квалитета услуге представљају сами запослени, нарочито они који су у непосредном контакту са гостима. Интеракција запослених са гостима је веома важна, обзиром на то да на основу квалитета ове интеракције гости формирају мишљење о одређеном хотелу и често на основу тога одлучују да ли ће се поново вратити. Поред услужне оријентације, као и већ поменутог друштвено одговорног пословања, истраживање спроведено на Копаонику је обухватило и организационо поверење и задовољство послом запослених.
Резултати факторске анализе указују на четири издвојенa фактора друштвено одговорног пословања: Филантропски, Правни, Економски и Етички аспект друштвене одговорности. Поред фактора који се односе на друштвено одговорно пословање, факторска анализа је резултирала у још два фактора, означенa као Организационо поверење и задовољство послом и Услужна оријентација.
Резултати истраживања у хотелима Копаоника указују на то да постоји корелација између Друштвено одговорног пословања и Организационог поверења и задовољства послом. Уколико се друштвено одговорно пословање разложи на филантропску, правну, економску и етичку димензију, може се запазити да Правни и Економски фактор највише корелирају са Организационим поверењем и задовољством послом, док корелација забележена између Етичког фактора и Организационог поверења и задовољства послом није статистички значајна. Према резултатима истраживања забележена је и корелација између Услужне оријентације и Организационог поверења и задовољства послом. Услужна оријентација такође корелира са Филантропским, Правним и Економским димензијама друштвено одговорног пословања, док би се могло рећи да на индиректан начин корелира са Етичком димензијом друштвене одговорности, јер је Етички фактор у корелацији са Филантропским фактором друштвено одговорног пословања, који даље корелира са Услужном оријентацијом.
Хотелијерство представља сектор пословања који одликује разноврсна структура радних позиција, због чега представља сектор у склопу ког и мушкарци и жене могу пронаћи посао. Такође, потребно је осврнути се и на сезоналност, као још једну од карактеристика хотелијерског пословања. Тако, резултати истраживања указују на то да су испитаници женског пола, као и они који су у хотелу запослени током целе године, осетљивији у перципирању Етичке димензије друштвено одговорног пословања. Резултати истраживања такође показују да је услужна оријентација подједнако заступљена и код оних који у хотелима раде током целе године, али и код сезонских радника. Ипак, запажена је нешто већа услужна оријентисаност запослених женског пола, у односу на запослене мушког пола.
Резултати такође показују да Филантропски, Правни и Економски фактор друштвено одговорног пословања доприносе формирању Организационог поверења и задовољства послом, а Правни аспект друштвене одговорности се може посматрати и као предуслов формирања Услужне оријентације. Утицај Организационог поверења и задовољства послом на формирањe Услужнe оријентацијe указује на посредни утицај Филантропског и Економског аспекта друштвене одговорности у овом односу. Дакле, може се увидети међусобна повезаност основних појмова овог истраживања, па се ни једна од наведених ставки не би требала занемарити у пословању хотела лоцираних на Копаонику, познатој туристичкој дестинацији Србије.


CORPORATE SOCIAL RESPONSIBILITY AND SERVICE ORIENTATION OF HOTEL EMPLOYEES, 
Case study: Kopaonik, Serbia

Summary
Corporate social responsibility represents the aspect that organizations often include in their business in order to improve the business performances. Opposite to researches that usually consider social responsibility from customers’ point of view, this research examined the attitudes of hotel employees, as internal customers, towards the corporate social responsibility. Another aspect of business researched within this study is service orientation, based on the fact that guests are becoming more demanding in terms of meeting their needs. Important factors of service quality are employees themselves, especially those who are in direct contact with customers. Interaction between employees and customers is very important, considering that, on the basis of the quality of this interaction, guests often form their opinions on specific hotel and decide whether they will come back. In addition to service orientation, as well as the aforementioned corporate social responsibility, research conducted within Kopaonik also included the organizational trust and job satisfaction, given that the survey was conducted among hotel employees of this popular destination.
Factor analysis resulted in four isolated factors of corporate social responsibility: Philanthropic, Legal, Economic and Ethical aspects of social responsibility. Beside factors of corporate social responsibility, factor analysis also resulted in two more factors: Organizational trust/Job Satisfaction and Service orientation.
Results of the research conducted within hotels of Kopaonik indicate that there is a correlation between Corporate social responsibility and employees’ Organizational trust and job satisfaction. Decomposition of corporate social responsibility to philanthropic, legal, economic and ethical dimension points to the highest correlation between Legal and Economic factors and Organizational trust and job satisfaction, while the correlation between Ethical factor and Organizational trust and job satisfaction is not statistically significant. According to the results, employees’ Service orientation correlates with the Organizational trust and job satisfaction. Service orientation also correlates with Philanthropic, Legal and Economic dimension of corporate social responsibility, while it could be said that it correlates with the Ethical dimension of corporate social responsibility, but in indirect way. Thus, Ethical factor is positively correlated with Philanthropic factor of corporate social responsibility, which further correlates with Service orientation.
The hotel industry represents a business sector characterized by varied structure of working positions, which represents the sector within both, males and females, could find work for themselves. Also, it is necessary to look back to the seasonality, as another characteristic of this sector. Thus, the survey results suggest that female respondents, as well as those who are employed during the whole year, are more sensitive in perception of Ethical dimension of corporate social responsibility. Results also show that service orientation is equally represented within those who work in hotels at Kopaonik throughout the year and during the season. However, it is recorded slightly higher service orientation of female employees compared to male ones.
The results also show that Philanthropic, Legal and Economic factor of corporate social responsibility contribute to the formation of Organizational trust and job satisfaction, while Legal aspects of corporate social responsibility could be seen as a prerequisite in forming the Service orientation. The impact of Organizational trust and job satisfaction in forming the Service orientation points to the indirect impact of Philanthropic and Economic aspects of corporate social responsibility in this respect. Thus, results of this research point to interconnection of basic concepts of the research, indicating the fact that none of these items should be ignored in the business of hotels located at Kopaonik, as popular destination of Serbian tourism.

